2 beamptes ontslaan ná seksvideo in tronk | Maroela Media
Die departement van korrektiewe dienste (DKD) het twee korrektiewe beamptes van die Ncome-tronk in Vryheid, KwaZulu-Natal, summier ontslaan nadat 'n video verlede maand aan die lig gekom het waarin gesien kan word hoe 'n beampte seksuele omgang met 'n mansgevangene het.
Singabakho Nxumalo, woordvoerder van die departement, sê die korrektiewe beampte in die video, asook haar kollega wat toegelaat het dat haar kantoor vir die seksuele daad gebruik word, is albei ontslaan ná afloop van 'n dissiplinêre proses.
Die mansgevangene is intussen herklassifiseer na die maksimumgevangenis-kategorie. Hy het voorregte verloor en is na 'n ander fasiliteit oorgeplaas.
Die departement het in 'n verklaring herhaal dat geen seksuele verbintenis of verhoudings tussen beamptes en gevangenes ooit toegelaat of geduld sal word nie.
Nxumalo sê die gedragskode is duidelik in dié verband en daar sal opgetree word teenoor enigiemand wat die kode oortree.